Lánsfé , rekstrarörðugleikar og hlutafjármarkaður Sauðamessa 2008 hefst á morgun , laugardaginn 4. október kl. 13.30 að staðartíma með fjárrekstri eftir aðalgötu Borgarness í Fjársýslu . Að sjálfsögðu verður eingöngu lánsfé í rekstrinum , ( fengið að láni frá góðbændum í héraði ) og fastlega er búist við rekstrarörðugleikum . Því taka messuhaldarar fagnandi öllum sem lopavettlingi geta valdið og vilja koma í fyrirstöðu en annars er það engin fyrirstaða fyrir féð að hverfa út í buskann eins og algengt er með fé á Íslandi þessa dagana . Vegna þess hefur reyndar verið ákveðið að fá viðbótarfjármagn og því verða kindurnar fleiri en nokkru sinni fyrr . Féð verður rekið inn í fjárþröng ( rétt ) við Skallagrímsgarð og dagskrá á sviði hefst þar kl. 14.00 – Á sviðinu skemmta m.a . Björgvin Frans , Danshópurinn Sporið , Jóhann Sigurðarson og Þorsteinn Gauti , Freyjukórinn , ungi víkingurinn Þórður Brynjarsson , Hvanndalsbræður ofl . Kynnir er Sveinbjörn Eyjólfsson . Ert þú í O flokki eða 1. flokki + ?? Ýmis önnur afþreying verður í boði , s.s. sætaferðir á heyvagni , Íslandsmótið í vettlingatökum , sparðatíningur , smalahundasýning , átkeppni , leitin að nál í heystakki , hestaferðir ofl . Sauðamarkaður verður í Skallagrímsgarði en þar verða bændur og búalið , handverksfólk og fleiri með afurðir sínar og varning til sölu . Þá ætlar Landbúnaðarháskóli Íslands að bjóða upp á ókeypis kjötflokkun og fitumælingar fyrir fólk . Einnig má nefna að nú verður í fyrsta sinn krýndur Sauður ársins og Ær-ingi ársins en það eru æðstu metorð Sauðamessunnar . Sauðamessu 2008 líkur með hrikalegu hlöðuballi í nýju reiðhöllinni í hesthúsahverfinu ofan við Borgarnes . Hljómsveitin Upplyfting leikur fyrir dansi af öllum lífs og sálar kröftum frá kl. 22.00 – 02.00 . Aldurstakmark er 16 ár og miðaverð 2000 kr. – SNYRTILEGUR KLÆÐNAÐUR ER BANNAÐUR ! Athugið að boðið er upp á ókeypis sætaferðir úr Borgarnesi á ballið með Sæmundi . Kærkomið tækifæri til að sletta ærlega úr klaufunum !